केप कोबराज ने न्यू साउथ वेल्स को हराया  
चैम्पियंस लीग ट्वेंटी-20 टूर्नामेंट के ग्रुप-'ए' के एक मुकाबले में केप कोबराज टीम ने न्यू साउथ वेल्स टीम को सात विकेट से पराजित कर दिया।
चेपक स्थित एमए चिदम्बरम स्टेडियम में शनिवार को चैम्पियंस लीग ट्वेंटी-20 टूर्नामेंट के ग्रुप-'ए' के एक मुकाबले में केप कोबराज टीम ने न्यू साउथ वेल्स टीम को सात विकेट से पराजित कर दिया। केप कोबराज के हर्शल गिब्स को 55 रनों की शानदार पारी के लिए मैन आफ द मैच चुना गया।   टॉस जीतकर पहले बल्लेबाजी करते हुए न्यू साउथ वेल्स टीम ने निर्धारित 20 ओवरों में आठ विकेट के नुकसान पर 135 रन बनाए। इसके जवाब में बल्लेबाजी करने उतरी केप कोबराज टीम ने 17.2 ओवर में तीन विकेट के नुकसान पर 136 रन बना लिए।   केप कोबराज की ओर से हर्शल गिब्स ने 55 और रिचर्ड लेवी ने 43 रनों का योगदान दिया।   कोबराज का पहला विकेट रिचर्ड लेवी के रूप में गिरा। उन्होंने 27 गेंदों में छह चौके और एक छक्के की मदद से 43 रन बनाए। वह हेनरिक्स की गेंद पर वार्नर के हाथों लपके गए। कोबराज का पहला विकेट 10वें ओवर में गिरा जबकि दूसरा विकेट 11वें ओवर में ओवेस शाह के रूप में गिरा। शाह तीन रन की बना सके।   इसके बाद हर्शल गिब्स 15वें ओवर में 55 रन बनाकर आउट हुए। उन्होंने 47 गेंदों में पांच चौके और दो छक्के लगाए।   न्यू साउथ वेल्स की ओर से पैट्रिक कुमिंग्स, स्टीवन स्मिथ और हेनरिक को एक-एक सफलता मिली।   इससे पहले टॉस जीतकर पहले बल्लेबाजी करते हुए न्यू साउथ वेल्स टीम ने निर्धारित 20 ओवरों में आठ विकेट के नुकसान पर 135 रन बनाए। न्यू साउथ वेल्स की ओर से शेन वॉटसन ने सर्वाधिक 34 रन बनाए जबकि डेनियल स्मिथ ने 24 रनों का योगदान दिया।  न्यू साउथ वेल्स की शुरुआत अच्छी रही और उसके सलामी बल्लेबाजों वॉटसन और वार्नर (20) ने पहले विकेट के लिए 41 रन जोड़े। वार्नर के रूप में न्यू साउथ वेल्स को पहला झटका लगा। मध्यम गति के गेंदबाज चार्ल लैंगवेल्ट ने वार्नर को जस्टिन ओनटांग के हाथों कैच कराया। आउट होने से पहले वार्नर ने 13 गेंदों पर एक चौका और एक छक्का लगाया।  बेहतरीन फॉर्म में दिख रहे वॉटसन को स्पिन गेंदबाज रोबिन पीटरसन ने बोल्ड किया। वॉटसन ने 29 गेंदों पर चार चौके और एक छक्का लगाया।   कप्प्तान साइमन कैटिच कुछ खास नहीं कर सके और वह सात रन के निजी योग पर जस्टिन कैम्प की गेंद पर ज्यां पॉल ड्यूमिनी को कैच थमाकर चलते बने।   डेनियल स्मिथ के रूप में न्यू साउथ वेल्स का चौथा विकेट गिरा। स्मिथ को वेरनान फिलेंडर ने बोल्ड किया। आउट होने से पहले स्मिथ ने 16 गेंदों पर दो चौके और एक छक्का लगाया। बेन रोहरर को फिलेंडर ने अपना दूसरा शिकार बनाया। रोहरर ने आठ रन बनाए।  हरफनमौला स्टीवन स्मिथ छठे विकेट के रूप में आउट हुए। लैंगवेल्ट की गेंद पर हर्शेल गिब्स को कैच थमाने से पहले स्मिथ ने 16 रन बनाए। स्टीव ओ' कीफ एक रन बनाकर डेल स्टेन की गेंद पर ओवेश शाह को कैच थमा बैठे जबकि मोवाइजेज हेनरिक्स 18 रन बनाकर रन आउट हुए। नेथन हॉरित्ज बिना खाता खोले नाबाद लौटे।  केप कोबराज की ओर से लैंगवेल्ट और फिलेंडर ने दो-दो विकेट चटकाए जबकि पीटरसन, स्टेन और कैम्प के खाते में एक-एक विकेट गया।